**Lotynų kalbos ir Antikos kultūros ilgalaikio (metų) plano rengimas**

Dėl ilgalaikio plano formos susitaria mokyklos bendruomenė, tačiau siekti visiems dalykams vienodos formos nėra būtina. Svarbu atsižvelgti į dalyko specifiką ir sudaryti ilgalaikį planą taip, kad jis būtų patogus ir informatyvus mokytojui, padėtų planuoti trumpesnio laikotarpio (pvz., pamokos, pamokų ciklo, savaitės) ugdymo procesą, kuriame galėtų būti nurodomi ugdomi pasiekimai, kompetencijos, sąsajos su tarpdalykinėmis temomis. Pamokų ir veiklų planavimo pavyzdžių galima rasti BP įgyvendinimo rekomendacijų dalyje *Pamokų ciklo ir pamokų planų pavyzdžiai.*

Planuodamas ugdymo(si) veiklas mokytojas tikslingai pasirenka, kurias kompetencijas ir pasiekimus ugdys atsižvelgdamas į konkrečios klasės mokinių pasiekimus ir poreikius. Šį darbą palengvins naudojimasis Švietimo portale pateiktos BP atvaizdavimu su mokymo(si) turinio, pasiekimų, kompetencijų ir tarpdalykinių temų nurodytomis sąsajomis.

Ilgalaikio plano pavyzdyje pateikiamas preliminarus Bendruosiuose ugdymo planuose dalykui numatyto valandų skaičiaus paskirstymas:

* Skiltyje *Tema*  pateikiamos Lotynų kalbos ir Antikos kultūros bendrosios programos (toliau – BP) temos, susiejant BP atskirai pateiktas kalbos pažinimo, vartojimo ir kultūros temas.
* Skiltyje *Val. skaičius* yra nurodytas siūlomas temai nagrinėti ir pasiekimams ugdyti skirtas pamokų skaičius. Lentelėje pateiktą pamokų skaičių mokytojas gali keisti atsižvelgdamas į mokinių poreikius, pasirinktas mokymosi veiklas ir ugdymo metodus.
* Skiltyje *Rekomendacijos* pateikti siūlymai dėl ugdymo veiklų, tekstų ir posakių nagrinėjant konkrečias temas.

**LOTYNŲ KALBOS IR ANTIKOS KULTŪROS ILGALAIKIS (METŲ) PLANAS**

**III GIMNAZIJOS KLASEI**

Pasirenkamajam Lotynų kalbos ir Antikos kultūros dalykui skiriama viena savaitinė valanda.

III gimnazijos klasėje – 36 sav. val.

|  |  |  |  |
| --- | --- | --- | --- |
| **Eil. nr.** | **Tema** | **Val. sk.** | **Rekomendacijos** |
| **III GIMNAZIJOS KLASĖ** | | | |
|  | Lotynų kalba ir jos istorija. Lotynų kalbos vieta indoeuropiečių kalbų šeimoje. *Latinitas viva*. | 1 | Rekomenduojama palyginti iš indoeuropiečių prokalbės paveldėtus bendrus lotyniškus ir lietuviškus žodžius. (*auris–* ausis, *aurum –* auksas, *axis –* ašis*, deus –* dievas*, iocus –* juokas, *mare –* marės*,* marios, *mater* „motina“ *– moteris*, *vir –* vyras, *es –* esi, *est –* esti, *vīdī –* iš-vydau, *tū –* tuir kt.). Rekomenduojama remtis Mykolo Lietuvio veikale „Apie totorių, lietuvių ir maskvėnų papročius“ (*De moribus Tartarorum, Lituanorum et Moschorum*), kuriame autorius pateikė 74 žodžių sąrašą. <https://www.europeana.eu/lt/item/459/_nnwqmg8> |
|  | Lotynų kalbos tarimo ir kirčiavimo taisyklės. | 1 | Rekomenduojama skaityti žodžius, kurių prasmė lengvai suprantama iš kitų kalbų: lotyniškus mėnesių pavadinimus, kelintinius skaitvardžius iki dešimt, garsių graikų bei romėnų vardus.  Rekomenduojama paskaityti nedidelę lotynišką ištrauką (su lietuvišku vertimu) pasirinktinai iš populiarių knygų, išverstų į lotynų kalbą: „Mikė pūkuotukas“, „Haris Poteris“, „Hobitas“. |
|  | I–II linksniuotės *nom. sg. et pl.* Būdvardžio derinimas su daiktavardžiu. Vietos reiškimas (*in cum abl.* *Ablativus loci*)*.*  Veiksmažodžio *esse* esamasis laikas.  Antikinio pasaulio geografija. Antikiniai toponimai ir jų lietuviški atitikmenys. | 2 | Rekomenduojami posakiai: *terra incognita*, *tabula rasa*, *Roma aeterna,* |
|  | Pasisveikinimas, atsisveikinimas. Veiksmažodžių imperatyvas. | 1 | Rekomenduojami tekstai: sveikinimosi frazės (*Salvete, discipuli. Salve, magister / -tra. Valete, discipuli. Vale, magister /-tra.*).  Rekomenduojami posakiai: *Valete et plaudite*. *Divide et impera. Nota bene (NB). Ora et labora. Festina lente.* |
|  | Prisistatymas. *Dativus possessivus*. Veiksmažodis *sum, fui, –, esse* irjo vediniai: *adsum, absum*. | 1 | Rekomenduojami posakiai: *Homo sum. Mihi nomen est...* |
|  | Infinitivus. *Praesens indicativi activi*  I ir II linksniuočių *acc.* *sg. et pl.* Krypties reiškimas *in cum acc.* Dėkojimo posakiai. | 2 | Rekomenduojami posakiai: *Gratias ago*. *Debeo tibi gratiam*. *Cogito ergo sum. Credo. Elephantum ex musca facis. Medicus curat, natura sanat. Littera docet, littera nocet. Errare humanum est. Dicere non est facere.* |
|  | I–II linksniuotės daiktavardžių ir būdvardžių linksniavimo paradigmos.  Pandoros mitas antikiniuose šaltiniuose. | 2 | Rekomenduojami tekstai: *De Pandora.*  Rekomenduojami posakiai: *Deus ex machina. Verba docent, exempla trahunt. In aqua scribis. Non est medicina sine lingua Latina. Cuncta fluunt.* |
|  | Romėniška vardų sistema. Romėniškų vardų lietuvinimas. II linksniuotės *voc. sg. masc.* | 1 | Rekomenduojami posakiai: *Vivere, Lucili, militare est*; *Aut Caesar, aut nihil; Equo ne credite, Teucri*. |
|  | II linksniuotės daiktavardžiai ir būdvardžiai su baigmeniu *-er*. | 2 | Rekomenduojamas tekstas: *De schola Romana.*  Rekomenduojami posakiai: *Non scholae, sed vitae discimus. Libri amici, libri magistri. Non locus virum, sed vir locum ornat.* |
|  | Tarpinis patikrinimas | 1 |  |
|  | I linksniuotės vyriškos giminės žodžiai. *Praesens indicativi passivi 3 sg. et 3 pl.* Ablativus auctoris. | 2 | Rekomenduojamas tekstas: *De poeta Catullo*.  Rekomenduojami posakiai: *Nulla regula sine exceptione.*  Plg.:  Jau niekas tavęs taip giliai nemylės,  Kaip tavo nuliūdęs poeta!  Ar kas ir kančių tiek pakelti galės  Tiktai dėl tavęs, numylėta?  (Maironis) |
|  | *Imperfectum indicativi activi*  Būdvardis *multi, multae, multa.*  Niobės mitas Antikos mene. | 2 | Rekomenduojamas tekstas: *De Nioba.*  Rekomenduojami posakiai: *In principio erat verbum. Non multa, sed multum.*  Ovidijus „Metamorfozės“, VI. 46–312. *Niobės vaikų išžudymas* (V a. pr. Kr. graikų krateras, Luvras; Vikipedija),skulptūrinė grupė *Niobė ir vaikai* (Uficių galerija; Vikipedija), Verkiančios Niobės uola Magnesijoje prie Sipilo (dab. Manisa Turkijoje; Vikipedija). |
|  | Asmeniniai įvardžiai (*pronomina personalia*). Savybiniai įvardžiai (*pronomina possessiva*).  Laiško žanras antikinėje literatūroje ir vėliau. Cicerono laiškai Atikui. | 1 | Rekomenduojami posakiai: *Faber fortunae meae sum. Vade mecum. Omnia mea mecum porto. Et tu, Brute? Vir doctus in se semper divitias habet.*  Romėnų santuokos formulė: *Ubi tu Gaius, ibi ego Gaia.*  *Cúr non mítto meós tibi, Póntiliáne, libéllos?*  *Né mihi tú mittás, Póntiliáne, tuós.*  Martialis, *Epigrammata*,VII.3 |
|  | Parodomieji įvardžiai (*pronomina demonstrativa*: *is, ea, id*, *idem eadem, idem*). Veiksmažodžio *sum, fui, –, esse* būsimasis laikas (*futurum I indicativi activi*).  Pasakėčios žanras antikinėje ir lietuvių literatūroje. | 1 | Rekomenduojamas tekstas: *Lupus in fabula*.  Rekomenduojami posakiai: *Lupus in fabula. Idem per idem*; *ibid*.= *ibidem.* |
|  | Veiksmažodžių būsimasis laikas (*futurum I indicativi activi*). | 1 | Rekomenduojami posakiai: *Da mihi ubi stare et ego terram movebo.* |
|  | Garsios Antikos asmenybės: Archimedas. Veiksmažodžio perfekto (*perfectum indicativi activi*) *sg.* 1 ir *pl*. 3. Griežto draudimo konstrukcija *noli, nolite + infinivus*. | 2 | Rekomenduojamas tekstas: *De Archimede.* Rekomenduojami posakiai: *Noli tangere circulos meos. Noli turbare aquam. Veni, vidi, vici. Dixi et animam levavi. In principio creavit Deus caelum et terram. Quod scripsi, scripsi.* |
|  | Garsios Antikos asmenybės: Spartakas.III daiktavardžių linksniuotė (priebalsinis tipas). | 1 | Rekomenduojamas tekstas: *De Spartaco.*  Rekomenduojami posakiai: *In corpore. O tempora, o mores! Communis opinio.Aurea mediocritas.* |
|  | III linksniuotės daiktavardžio daryba: *nomina agentis*, *nomina actionis* ir kt. | 1 | Rekomenduojami posakiai: *In vino veritas, in aqua sanitas. Repetitio est mater studiorum.* |
|  | III daiktavardžių linksniuotė (balsinis ir mišrusis tipai).  Romos įkūrimo mitai ir archeologija. | 1 | *De Romulo et Remo.*  Rekomenduojami posakiai: *Urbi et orbi. Civis Romanus sum. Roma quadrata. Lupa Capitolina. Finis coronat opus. Mens sana in corpore sano. Panem et circenses. Contra vim non valet ius.* |
|  | Tarpinis atsiskaitymas | 1 |  |
| Kiekiniai ir kelintiniai skaitvardžiai (*numeralia cardinalia, numeralia ordinalia*) nuo 1 iki 10. *Abl. temporis*. Romėniškų skaitvardžių rašyba.  Romos istorijos etapai: karalių valdymas, respublikos ir imperijos laikotarpiai. | 1 | Rekomenduojami posakiai: *Septem sapientes. Septem artes liberales. Unus pro omnibus, omnes pro uno*. *Rex viva lex*. *Non rex est lex, sed lex est rex. Dura lex, sed lex. Inter arma silent leges.* |
|  | III linksniuotės būdvardžiai. Būdvardžių antonimai. | 2 | Rekomenduojamas tekstas: *De Hannibale.*  Rekomenduojami posakiai: *Similis simili gaudet*. *Omne principium (initium) difficile (grave) est*. |
|  | Romėnų dievai.  Netaisyklingų III linksniuotės daiktavardžių *Iuppiter* ir *bos* linksniavimas | 1 | Rekomenduojamas tekstas: *Iuppiter et ranae*.  Rekomenduojami posakiai: *Quod licet Iovi, non licet bovi.* |
|  | Graikų kalbos raidynas. Graikiškos kilmės terminai~~s~~. Bendri giminiški graikiški, lietuviški ir lotyniški žodžiai. | 1 | Rekomenduojami rašyti graikiški žodžiai: ἀγαθός ἄγγελος, ἄνθρωπος, ἄτομος, γυμνάσιον, καλός, ἰδέα, κόσμος, λίθος, μῦθος, βίος, λόγος, πόλις, σοφία, γράφω, τόπος, τύραννος, φιλέω,  καυλός „stiebas“ (plg. lie. kaulas), ἐστί (plg. lie. esti, lo. *est*), θυμός „gyvybės kvėpavimas; siela; narsumas“ (plg. lie. dūmas, lot. *fumus*), ἐγώ (plg. lo. *ego*); ταῦρος (plg. lie. tauras, lot. *taurus*).  Rekomenduodami terminai: angelas, antropologija, atomas, biografija, filosofija, gimnazija, idėja, ideologija, kalokagatija, kosmos(as), kosmologija, litografija, mitologija, logografas, polis, tironas, topografija, licėjus < lo. *Lyceum*, gr. Λύκειον (Atėnuose, Apolonui Likėjui skirtoje giraitėje įkurta Aristotelio mokykla).  Rekomenduojamos sentencijos: Ἄνθρωπος μικρὸς κόσμος. Ζῷον πολιτικόν. |
|  | *De scholis philosophicis Athenarum.* | 1 | Rekomenduojami posakiai: *Barbam video, philosophum autem nondum video.Homo est animal sociale. Scio me nihil scire. Barba non facit philosophum.* |
|  | Sentencijos apie žmogų. | 1 | Rekomenduojama paaiškinti, ką nuo Renesanso laikų reiškė žodis *humanistas*: tai žmogus, mokantis tris klasikines kalbas: lotynų, graikų, hebrajų. Žymiausias XVI amžiaus Lietuvos humanistas buvo Abraomas Kulvietis, gerai mokėjęs šias tris kalbas, vienas pirmųjų ėmęs rašyti lietuviškai.  Senojo Testamento Dievo vardas trimis kalbomis: *Ego sum, quī sum* (Vulgata), ἐγώ εἰμι ὁ ὤν [egō eimi ho ōn], hebr. יהוה‎ [YHWH].  Rekomenduojami posakiai: *Quid est homo?* (Vulgata) (Seneca); *Homo politicus. Homo faber. Homo homini lupus* (Plautus). *Homo novus. Homo sapiens. Homo trium linguarum. Ecce homo. Homines sumus, non dei* (Petronius). *Homo inter homines sum* (Petronius). *Nam homo est corpus, anima et spiritus* (Cusanus). *Corpus humanum.* |
|  | Lotyniški Vilniaus užrašai ir pavadinimai. | 1 | Rekomenduojami posakiai: *Hic iacet peccator* (užrašas ant Mykolo Kazimiero Paco, LDK didžiojo ètmono kapo; Vilniaus Šv. Petro ir Povilo bažnyčia); *Alma mater Vilnensis* (užrašas Vilniaus universiteto Didžiojo kiemo aulos fasade; universitetas vadinamas motina maitintoja, nes teikia dvasinį ir intelektinį peną); *Mater Misericordiae, sub tuum praesidium confugimus* (Aušros Vartų koplyčios fasado įrašas Vilniuje, Aušros vartų gatvėje); *Littera enim occidit, Spiritus autem vivificat* (Vulgata), įrašas VU Filologijos fakultete); lotyniški Vilniaus senamiesčio gatvų pavadinimai: *Platea Arcea* – Pilies gatvė; *Platea Hippica* – Arklių gatvė; *Strata Bernardinorum* – Bernardinų skersgatvis; *Porta Acialis* – Aušros vartai (Aštrioji broma). |
|  | Sentencijų ir posakių vartojimas kontekste. | 1 |  |